S-48/2009

Mál þetta, sem var dómtekið í gær, hefur lögreglustjórinn á Akureyri höfðað hér fyrir með dómi með ákæru, útgefinni 20. febrúar sl., á hendur X, fyrir fíkniefnalagabrot.

Er ákærða gefið að sök að hafa miðvikudagskvöldið 5. nóvember 2008 verið með í vörslum sínum á dvalarstað sínum að Skálateigi ..., Akureyri, 10,31 grömm af amfetamíni og 1,86 grömm af marihúana. Er þetta talið varða við 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og sbr. lög nr. 82/1998 og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001.

Er þess krafist, að ákærði verði dæmdur til refsingar, til greiðslu alls sakarkostnaðar og til að sæta upptöku á ofangreindum, haldlögðum fíkniefnum, sem tilgreind eru í efnaskrá lögreglu nr. 14.918, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Ákærði hefur hér fyrir dómi játað skýlaust þau brot, sem getið er í ákæru, og Játning hans er í samræmi við efni rannsóknargagna. Þykir hann sannur að sök um þá háttsemi, sem í ákæru greinir og er þar réttilega færð til refsiákvæða.

Samkvæmt sakavottorði hefur ákærði fimm sinnum hlotið refsidóma frá árinu 2006. Árið 2006 hlaut hann dóm til sektargreiðslu fyrir fíkniefnalagabrot. Þá var hann dæmdur til sektargreiðslu árið 2007 fyrir fíkniefna- og umferðarlagabrot, auk þess sem hann var sviptur ökurétti í tvö ár og sex mánuði. Hinn 11. október sama ár var hann dæmdur til að sæta fangelsi í einn mánuð, skilorðsbundið í tvö ár, fyrir brot gegn 1. mgr. 218. gr. almennra hegningarlaga nr. 19/1940. Með dómi Hæstaréttar 30. október 2008 var ákærða gert að greiða sekt fyrir umferðarlagabrot, auk þess sem hann var sviptur ökurétti til tveggja ára frá árinu 2009. Þá var ákærða dæmdur hegningarauki við dóm Hæstaréttar með dómi héraðsdóms 22. janúar 2009, þar sem honum var gert að greiða sekt fyrir fíkniefnalagabrot, en jafnframt var um að ræða rof á skilorði áðurnefnds dóms héraðsdóms frá árinu 2007. Hefur ákærði enn á ný rofið skilorð þess dóms, en með vísan til 60. gr. almennra hegningarlaga nr. 19/1940 þykir vera fært að ákvarða honum refsingu fyrir þau brot, sem hann er hér sakfelldur fyrir, án þess að dæma refsingu samkvæmt þeim dómi upp, en refsingu ber að tiltaka sem hegningarauka við dóm héraðsdóms frá því í janúar sl., sbr. 78. gr. hegningarlaganna. Ákveðst hún 100.000 króna sekt til ríkissjóðs, sem greiðist innan fjögurra vikna frá uppkvaðningu dóms þessa að telja, ella sæti ákærði fangelsi í 8 daga.

Þá verður ákærði dæmdur til að greiða sakarkostnað málsins, sem er fólginn í þóknun til skipaðs verjanda hans, Þ-kk-ef H-kk-ef, hdl., en hún þykir hæfilega ákveðin 62.250 krónur og hefur þá verið tekið tillit til virðisaukaskatts.

Gera ber fíkniefni upptæk eins og krafist er.

Dóm þennan kveður upp E-kk-nf S-kk-nf, héraðsdómari.

D Ó M S O R Ð :

Ákærði, X, greiði 100.000 krónur í sekt til ríkissjóðs innan fjögurra vikna frá uppsögu dóms þessa að telja en sæti ella fangelsi í 8 daga.

Ákærði greiði 62.250 krónur í sakarkostnað, sem eru þóknun skipaðs verjanda hans, Þ-kk-ef H-kk-ef, hdl.

Upptæk eru 10,31 grömm af amfetamíni og 1,86 grömm af marihúana. sem tilgreind eru í efnaskrá lögreglu nr. 14.918.